DA Den Europæiske Unions Tidende CE 88/71

(2004/C 88 E/0078)

SKRIFTLIG FORESPØRGSEL E-2184/03

af Maurizio Turco (NI) til Kommissionen

(30. juni 2003)

Om: Yderligere krænkelser af religionsfriheden i Turkmenistan

De turkmenske myndigheder har nægtet at registrere alle ikke-russiske og ikke-muslimske samfundsgrupper. Alle ikke-registrerede religiøse aktiviteter betragtes som illegale og kontrolleres under alle omstændigheder af den 6. afdeling i det nationale sikkerhedsudvalg (KNB, tidligere KGB);

i slutningen af maj har to Hare Krishna-møder været genstand for indblanding fra myndighederne i Turkmenistan. Under en indtrængen i en landsby i nærheden af Mari blandede officererne sig i ceremonien for at filme de troende; i hovedstaden Ashgabad er en operativ gruppe fra indenrigsministeriets deling under ledelse af oberst Byashim Taganov trængt ind i huset hos en troende, Gaurabhakta Devi Dasi, og uden noget mandat til at foretage inspicering fjernede den ikoner og beslaglagde religiøst materiale. Den pågældende kvinde blev arresteret sammen med to andre troende. To af de tre personer blev idømt bøder og truet med forvisning fra hovedstaden, mens den tredje på barbarisk vis blev slået og truet med sagsanlæggelse for en kriminel handling. Oberst Taganov nægter at være involveret i denne hændelse;

den 31. maj blev Guzelya Syraeva, efter at de lokale myndigheder var trængt ind i et privat hus, idømt bøde, fordi hun var blevet grebet på fersk gerning, mens hun var forsamlet med andre medlemmer af et ikke-registreret protestantisk trossamfund. Syraeva har senere været udsat for pression fra myndighedernes side for at få hende til at opgive sit arbejde som børnehavelærer i Abadan. Myndighederne truede med at fjerne børnehavens leder, Tazegyul Nurieva, fra hendes stilling, hvis hun ikke afskedigede Syraeva. De to personer har også været udsat for pression fra undervisningsministeriets side;

den 13. juni brød politiet ind i en privat lejlighed, hvor baptistiske troende var i færd med at bede. Alle tilstedeværende blev forhørt i flere timer. Politiets leder, Alaverdy Khudoberdiev, forsvarede aktionen ved at sige, at ikke-registrerede organisationers aktiviteter er ulovlige, men i virkeligheden forbyder den turkmenske religionslov ikke de ikke-registrerede religiøse organisationers aktiviteter. Dieter Matthei, politisk tjenestemand ved Organisationen for Sikkerhed og Samarbejde i Europa (OSCE), har redegjort for de vanskeligheder, der har været for at få de lokale myndigheder til at udlevere rapporterne om denne indgriben.

Kan Kommissionen på denne baggrund besvare følgende spørgsmål:

— har den kendskab til de alvorlige og vedvarende krænkelser af religionsfriheden i Turkmenistan og til de nævnte omstændigheder?

— hvilke initiativer agter den at iværksætte eller tilskynde til for at øve pression på myndighederne i Turkmenistan, så de sikrer religionsfriheden i landet?

Svar afgivet på Kommissionens vegne af Christopher Patten

(29. juli 2003)

Kommissionen er bekendt med de meget vanskelige vilkår, der hersker for religiøse minoriteter i Turkmenistan.

Kommissionen er bekymret over, at de turkmenske myndigheder ikke har forpligtet sig til at forbedre situationen for religiøse minoritetsgrupper. Turkmenistan overholder således ikke sine egne forpligtelser angående religionsfrihed, som de er nedfældet i landets forfatning og vedtaget af regeringen i dens internationale aftaler inden for Organisationen for Sikkerhed og Samarbejde i Europa.

Kommissionen vil fortsætte med at rejse problemet over for de turkmenske myndigheder, hver gang der afholdes bilaterale møder.